કલ્પના કરો કે આપણું બૉલીવુડ એક જાયન્ટ સાઇઝનું અનોખું કૉપીઅર મશીન છે. એમાં એક છેડેથી ગમે એવો ફૉરેનનો માલ નાખો, પરંતુ બીજા છેડેથી આપણી ટિપિકલ બૉલીવુડિયન સ્ટાઇલની કૉપી જ બહાર નીકળે. એનું એકદમ ગરમાગરમ એક્ઝામ્પલ છે બાબા અક્ષયકુમાર સ્ટારર ફિલ્મ ‘બ્રધર્સ’. સૌ જાણે છે એમ આ ફિલ્મ ૨૦૧૧ની હૉલીવુડની મસાલા-મૂવી ‘વૉરિયર’ની સત્તાવાર રીમેક છે. સત્તાવાર મીન્સ કે તેમણે આ ફિલ્મ ક્યાંથી આયાત કરી છે એનાં નામ-ઠામ સાથે ક્રેડિટ પણ આપી છે, પરંતુ હૉલીવુડની એ ફિલ્મ જોઈને બેઠેલા લોકો પૉપકૉર્નનો ફાકડો મારતાં-મારતાં કહે છે કે એ અંગ્રેજી ફિલ્મ તો નખશિખ મસાલા-મૂવી હતી, જ્યારે અહીં તો એટલી બધી રડારોળ છે કે આખો રૂમાલ પલળી જાય. વાત સાચી છે, પરંતુ સાથોસાથ બીજા કેટલાક મુદ્દા પણ ચર્ચવા જેવા છે.